open-index/open-wikipedia-markdown huggingface dataset:
Selección de fútbol de Escocia

A **Selección de fútbol de Escocia** é o equipo representativo do país nas competicións oficiais. A súa organización está a cargo da Asociación Escocesa de Fútbol, pertencente á UEFA. A selección escocesa é unha das catro seleccións que compón ao Reino Unido, xunto ás seleccións nacionais de fútbol de Gales, Inglaterra e Irlanda do Norte.

Esta selección é a máis antiga das existentes e a que xogou o primeiro partido internacional de fútbol, o 30 de novembro de 1872, contra o seu veciño inglés. Participou en 8 Copas Mundiais pero nunca pasou da primeira rolda. A súa inchada, a *Tartan Army* é considerada unha das mellores do mundo, en conxunto cos *Roligans* de Dinamarca.

## Escocia nos Mundiais 
**Resultado Xeral**: 26º lugar
* 1930 a 1938 - *Sen participación*
* 1950 - *Retiro logo de clasificar*
* 1954 - Primeira fase - 15º lugar
* 1958 - Primeira fase - 14º lugar
* 1962 a 1970 - *Non clasificou*
* 1974 - Primeira fase - 9º lugar
* 1978 - Primeira fase - 11º lugar
* 1982 - Primeira fase - 15º lugar
* 1986 - Primeira fase - 19º lugar
* 1990 - Primeira fase - 18º lugar
* 1994 - *Non clasificou*
* 1998 - Primeira fase - 27º lugar
* 2002 - *Non clasificou*
* 2006 - *Non clasificou*
* 2010 - *Non clasificou*
* 2014 - *Non clasificou*
* 2018 - *Non clasificou*

## Eurocopa 
**Resultado Xeral**: 16º lugar
* 1960 - *Sen participación*
* 1964 - *Sen participación*
* 1968 a 1988 - *Non clasificou*
* 1992 - Primeira fase
* 1996 - Primeira fase
* 2000 - *Non clasificou*
* 2004 - *Non clasificou*
* 2008 - *Non clasificou*
* 2012 - *Non clasificou*
* 2016 - *Non clasificou*

## Véxase tamén 
### Ligazóns externas 
* Asociación Escocesa de Fútbol
* Arquivo de partidos da RSSSF
* Arquivo de partidos segundo competición
* Récords escoceses entre 1872 e 2001
Alex Salmond

**Alexander Elliot Anderson Salmond** nado en Linlithgow o 31 de decembro de 1954 e finado en Macedonia do Norte o 12 de outubro de 2024, foi un político escocés, xefe entre 2004 e 2014 do Partido Nacional Escocés. Con anterioridade dirixiu o partido entre 1990 e 2000. Entre maio de 2007 e 2014 foi o primeiro ministro de Escocia.

## Vida e carreira 
Salmond naceu en Linlithgow, preto de Edimburgo. Cursou os seus estudos na Universidade de St Andrews, onde se licenciou en economía e historia. Logo duns anos como economista no Banco Real de Escocia, foi electo ao Parlamento do Reino Unido.

En 1990 fíxose xefe do partido Partido Nacional Escocés (SNP), a pesar de que ser considerado como de tendencia esquerdista. Nesa época, o SNP tivo só catro deputados no Parlamento, pero Salmond, por medio da súa intensa combatividade, gañou atención.

Trala vitoria irresistible do Partido Laborista nas eleccións británicas de 1997, Salmond avogou co seu partido pola *devolución*, o traspaso de competencias sobre os asuntos escoceses a un Parlamento Escocés. Foi unha decisión difícil para o á inmediatista do SNP, por temor a que debilitase o argumento prol-independencia. Ao final, só o vinte e cinco por cento dos escoceses votaron contra a *devolución*.

En 2000, de xeito inesperado, dimitiu do seu posto como xefe do SNP. Permaneceu como xefe do grupo parlamentario en Westminster, onde se opuxo virulentamente á invasión de Iraq, acusando ao Primeiro Ministro Tony Blair de mentir.

Logo da dimisión do seu sucesor, John Swinney, Salmond foi reelecto en agosto de 2004 ao seu vello posto con máis do 75% dos votos.

Nas eleccións de 2007 ao Parlamento escocés, o SNP obtivo 47 escanos, superando aos Laboristas por unha marxe dun escano. O 16 de maio, grazas ao apoio dos Verdes, Salmond foi electo primeiro ministro (*first minister*) do Goberno escocés. Catro anos despois, nos comicios de 2011, obtivo un resultado histórico para o seu partido ao conseguir por primeira vez a maioría absoluta con 69 escanos, podendo revalidar o seu cargo sen necesidade de procurar apoios noutras formacións políticas.

## Véxase tamén 
### Ligazóns externas 
*Alex Salmond , biografía na súa páxina persoal.

## Notas
Terra baixa

[miniatura|Busto de [Àngel Guimerà, autor de *Terra baixa*, en Santa Cruz de Tenerife.]]
***Terra baixa*** é unha obra teatral do dramaturgo e poeta Àngel Guimerà, unha das máis populares de todas as que escribiu. Este drama é unha das obras máis representadas e traducidas da lingua catalá, e converteuse nun clásico do repertorio teatral catalán.

Cando escribiu esta obra, o escritor pasaba por unha etapa de proposta social da súa creación literaria, ademais das intrigas e paixóns amorosas que xa plasmara nunha obra anterior súa, *Maria Rosa*, máis correspondente co teatro romántico. Guimerà seguiu a liña xeral dos movementos literarios do momento histórico no que viviu.

## Notas
David Batista

miniatura
miniatura

**David Michael Bautista, Jr.**, máis coñecido como **David Batista** ou polo seu nome no ring, **Batista**, nado en Washington, D.C. o 18 de xaneiro de 1969, é un loitador norteamericano de raíces grecofilipinas. Batista é un loitador xeralmente louvado polo seu estilo de loita.

## Spec Corpo 
* 190 centímetros de altura
* Peso 130&nbsp;kg
* Sangue Tipo B
* Axencias (2012/02/02)

## Carreira profesional 
### Principio da súa carreira 
A carreira de Batista comezou cando coñeceu a Mr Perfect e a Road Warrior Animal nun congreso de fisicoculturismo. Batista intentou entrar na WCW, pero dixéronlle que endexamais triunfaría na loita libre. Probou sorte entón na World Wrestling Federation, onde o enviaron a traballar con Afa Anoai. Loitou na marca de Anoai, a WXW, baixo o nome de *Kahn*.

Debutou na Ohio Valley Wrestling (OVW) no 2000, unindo as súas forzas con Synn. Durante o tempo que estivo na OVW usou o nome de *Leviathan*. Como membro dos Discípulos de Synn mantívose como gañador ata que foi vencido pola superestrela da OVW, Christmas Chaos, que non é outro que a actual superestrela da WWE *Kane*. Máis tarde, Batista gañaría o título de Peso Completo da OVW contra The Machine. Tras perder o campionato con The Prototype, Synn creu que Batista estaba a se volver demasiado independente e vendeuno ó Reverendo D-Von, sendo este o seu paso á WWE World Wrestling Federation.

### Carreira na WWE 
David Batista comezou a súa carreira na WWE no episodio de SmackDown! do 9 de maio de 2002. Presentouse baixo o nome de *Deacon Bautista*, como colaborador de Reverendo D-Von. O seu primeiro combate foi por parellas, e xunto a D-Von venceu o duelo de Randy Orton e Faarooq, usando o seu golpe *Spinebuster*. Finalmente acabou separándose de D-Von, e volveu a 'Raw', cambiando o seu nome polo que é coñecido actualmente.

Despois de acadar unha reputación de *"monstro"* a través de combates nos que esmagou a outros loitadores, incluíndo un no que atacou maliciosamente a Tajiri, enviándoo ao hospital, Batista uniuse a Ric Flair no feudo que este tiña contra Kane. O debut de Batista nun PPV foi en Armageddon 2002, en Fort Lauderdale, Florida, onde venceu.

## Véxase tamén 
### Outros artigos 
* SmackDown!

### Ligazóns externas 
* Sitio Oficial
* Perfil en WWE.com 
* Perfil en OWW
Terras Baixas Escocesas

As ***Lowlands*** ou **Terras baixas escocesas** (en gaélico escocés, *a Ghalldachd*, é dicir, "a zona non gaélica"), é a denominación habitual, aínda que non oficial, da parte meridional de Escocia, é dicir, todas aquelas rexións non comprendidas nas Terras Altas ou *Highlands*. A liña divisoria entre Terras Altas e Terras Baixas sitúase convencionalmente no Firth of Clyde, entre Stonehaven e Helensburgh. A denominación pode non ser totalmente acertada, xa que boa parte das chamadas "Terras Baixas" non son precisamente chairas, nin todas as Terras Altas son montañosas.

## División administrativa 
Na división tradicional, pertencen aos *Lowlands* os condados de:

Algúns condados que posúen terras tanto nas *Highlands* como nas *Lowlands* son: 
*Angus
*Dunbartonshire
*Stirlingshire
*Perthshire
*Kincardineshire
*Aberdeenshire
*Banffshire
*Moray.

Malia ser Caithness considerado como parte das Highlands, tamén adoita seres incluído entre as *Lowlands*. As Illas Orkney e as Illas Shetland son tamén denominadas ocasionalmente como *Lowlands*, debido principalmente a que empregan un idioma distinto do gaélico; pero teñen unha identidade completamente distinta, máis achegada á dos países nórdicos, ata o punto de que algúns dos seus habitantes non se consideran escoceses.

Os condados máis meridionais de Escocia, lindeiros con Inglaterra, son denominados tamén Borders, e en ocasións son considerados como unha entidade separada dos *Lowlands*.

O termo *Scottish Lowlands* emprégase xeralmente para referirse á lingua escocesa, así como para referirse á historia de Escocia ou ao sistema de clans, así como á xenealoxía.
Lopo Lías

**Lopo Lías**, **Lopo Liáns**

## Traxectoria 
Os estudosos Álvarez Blázquez e Lapa concluíron que o seu apelido deriva de Eliae, mediante algúns documentos situaron a súa zona de influencia entre Lugo, Monforte de Lemos e a comarca do Morrazo. Lapa tamén sitúa ao castelo de Orzelhon, mencionado en tres das súas composicións, na provincia de Ourense. Outros investigadores sospeitan que foi un importante trobador cortesán, probablemente ao servizo dunha infanta.

## Obra 
Consérvanse 19 composicións súas, todas cantigas de escarnio e maldicir. Críase que eran 20 composicións, tal e como sostiña o estudoso Silvio Pellegrini, pero as que levan a numeración 959 e 960 no Cancioneiro da Biblioteca Vaticana son unha mesma composición dividida en dúas partes.

## Notas 
## Véxase tamén 
### Bibliografía 
*
Lopo

**Lopo** foi un xograr galego da primeira metade do século XIII.

## Traxectoria 
Chegou a ser un xograr de certo prestixio, xa que frecuentaba córtea castelá e é posible que tamén, ocasionalmente, a portuguesa. Foi levado polo rei Fernando III a campañas militares, segundo el mesmo di nalgunha das súas composicións. Tamén foi obxecto de escarnio en composicións provenzais.

## Obra 
É autor de 3 cantigas de amor e 8 cantigas de amigo, incluída unha cantiga de romaría.

## Notas
Pero Gomez Barroso

**Pero Gomez Barroso** foi un trobador portugués, que estivo activo entre o primeiro cuartel do século XIII e 1273. Fillo bastardo de Gomes Viegas, participou na conquista de Sevilla e doutras cidades de Andalucía, que lle fixo gañar os favores de Afonso X, converténdose no mediador entre o rei e os señores rebeldes, aliados ao rei de Granada. É autor de 13 textos: 2 cantigas de amor, 3 cantigas de amigo, 1 parodia, 2 cantigas de escarnio, contra o xograr Lourenço e Pero Garcia de Ambroa, 4 sátiras políticas, en que ataca os señores que se negaban a loitar na Guerra de Granada e 1 sirventés moral.
Martin Soarez

**Martin Soarez** (tamén Martim Soares) foi un trobador portugués do século XIII que estivo activo nas cortes de Fernando III e Afonso X.

## Traxectoria 
Crese que naceu en Riba de Lima en torno ao ano 1200. Descende dunha familia nobre vasalla dos *Parada*, o primeiro documento conservado que contén o seu nome é unha venda do seu señor Martín García de Parada ao mosteiro de Santa Cruz de Coímbra.

Tomou parte por Sancho II na guerra civil portuguesa do 1245, ao gañar Afonso III, trasladouse a corte castelá de Fernando III, coma moitos outros nobres portugueses do bando perdedor. Compón a maior parte da súa produción conservada nos ambientes artísticos fomentados por Fernando III e Afonso X, e neles é onde establece relación con Pero da Ponte, Afonso Eanes do Coton, Roi Gómez de Briteiros, Paio Soares de Taveirós e o xograr Lopo.

Regresou a Portugal contra o ano 1260, xa casado e cun fillo, establecéndose pola zona de Estremadura. O derradeiro documento no que figura é unha doazón do 1262, polo que se estima que faleceu en torno ao ano 1263.

## Obra 
Consérvanse 39 cantigas: 22 son cantigas de amor e 17 son cantigas de escarnio e maldicir, unha delas é unha  tenzón, contra Paio Soarez de Taveirós.. Varias das cantigas de escarnio céntranse en persoas que non dominan a arte de trovar e contra os malos xograres, en especial o xograr Lopo, por exemplo *Foi a citola temprar*, na cal critica ao xograr por tocar mal a citola e recoméndalle calar. Vexamos outra cantiga de maldicir na que volve a cargar contra Lopo:

:*Foi un dia Lopo jograr*
:''á cas d'un infançón cantar:*
:*e mandoull’ele por don dar*
:*tres couces na garganta;*
:*e foill'escass’, a meu cuidar,*
:*segundo com’el canta.*
 
:*Escasso foi o infançón*
:*en seus couces partir en don,*
:*ca non deu a Lopo entón*
:*mais de tres na garganta;*
:*e mais merece o jograrón*
:*segundo com’el canta.''

## Notas 
## Véxase tamén
### Outros artigos
*Trobadorismo
Xoán Airas

**Xoán Airas** ou **Johan Airas** foi un trobador galego do século XIII.

## Traxectoria
Procede dunha familia burguesa de Santiago de Compostela, segundo el mesmo manifesta nalgunha das súas composicións. Da súa obra dedúcese que estivo activo na corte de Afonso X e que tamén compuxo en tempos de Sancho IV. Ten algunha composición ambientada na cidade de Santiago de Compostela.

## Obra 
É autor de 81 textos: 21 cantigas de amor, 45 cantigas de amigo, 2 sirventeses morais, 10 cantigas de escarnio e maldicir e 2 tenzóns. Seu estilo literario difire do resto dos compositores de cantigas de amigo, xa que non recorre ao simbolismo típico do xénero, senón que semella buscar unha renovación empregando recursos supostamente autobiográficos e refráns populares da súa época.

## Notas
## Véxase tamén 
### Bibliografía 
*
Garcia Soares

**Garcia Soares** foi un trobador portugués da primeira metade do século XIII e irmán do trobador Martin Soarez. É autor de 2 cantigas de amigo, unha delas dialogada.

## Véxase tamén 
### Bibliografía 
*
Gonçalo Eanes do Vinhal

**Gonçalo Eanes do Vinhal** foi un trobador portugués, que estivo activo desde o primeiro terzo do século XIII até 1280. Participou na conquista de Sevilla en 1248 e máis tarde foi vasalo de Afonso X de Castela. Morreu loitando contra o reino de Granada. É autor de 17 textos: 9 cantigas de amigo e 8 cantigas de escarnio e maldicir.

## Véxase tamén 
### Bibliografía 
*
Tratado de Perth

O **Tratado de Perth** de 1266 puxo fin á guerra noruegués-escocesa que tivo lugar baixo o reinado de Magnus VI de Noruega, e Alexandre III de Escocia, polo dominio das Illas Hébridas, a Illa de Man e Caithness.

## Historia e características 
En noruegués, as illas Hébridas eran coñecidas como Sudreys, é dicir "Illas Meridionais", e pasaran a formar parte do territorio noruegués nos tempos que nin Escocia nin Noruega se estabilizaran aínda como estado-nación. O control noruegués sobre estas terras fíxose oficial cando Edgardo de Escocia as cedeu a Magnus III de Noruega.

O Tratado asinouse pouco tempo despois da Batalla de Largs de 1263, na que os escoceses obtiveron o que se presentou como unha grande vitoria. Con todo, é posible que os noruegueses, dirixidos por Haakon IV de Noruega, esquivasen o combate directo, e o resultado da batalla non sería polo tanto tan concluínte. Haakon planeaba renovar a ofensiva militar no verán seguinte, pero faleceu nas Órcadas durante o inverno. O seu sucesor, Magnus VI de Noruega, era partidario de asinar a paz, que se plasmou no Tratado de Perth.

No tratado, Noruega recoñecía a soberanía escocesa sobre os territorios en disputa, a cambio do pago de 4000 marcos e unha anualidade de 100 marcos. A cambio, Escocia recoñecía a soberanía norueguesa sobre as Illas Shetland e Órcadas, que adquiriría máis tarde, no século XV.

Dende o punto de vista escocés, este tratado, xunto co Tratado de York asinado uns anos antes, que sinalaba as fronteiras entre Inglaterra e Escocia, supuxo o establecemento definitivo dunhas fronteiras que se mantiveron case inalteradas ata a actualidade.
Fiorde de Solway

O **fiorde de Solway** (en inglés **Solway Firth**) é un fiorde que delimita a fronteira entre Inglaterra e Escocia, entre os condados de Cumbria e de Dumfries and Galloway. O fiorde comprende unha parte do Mar de Irlanda. 

O litoral, caracterizado por outeiros de pequena altitude e pequenas montañas, é considerado como o litoral máis senlleiro das Illas Británicas. É esta unha área fundamentalmente rural, coa agricultura xogando un importante papel na economía local, xunto ao turismo. No Solway Firth filmáronse películas, como *The Wicker Man* de Edward Woodward.miniatura|Mapa do Solway Firth|centro
Kintyre

**Kintyre** (*Ceann Tìre* en gaélico escocés, literalmente "promontorio") é unha península do oeste de Escocia, no suroeste do condado de Argyll e Bute. Ten unha lonxitude de aproximadamente 48&nbsp;km, dende o Mull of Kintyre no sur (ao que Paul McCartney adicou unha coñecida canción en 1977), até o to East Loch Tarbert no norte. A rexión lindeira con esta penínusla polo norte chámase Knapdale.

Xeograficamente, a península de Kintyre é alongada e estreita, xa que en ningún punto supera os 18&nbsp;km de costa a costa. A parte central da penínusla está composta principalmente por páramos montañosos, mentres que as zonas costeiras e parte do interior están compostas por terras fértiles. Así pois, Kintyre foi unha zona de frecuentes asentamentos humanos, dende os primeiros escotos que migraron dende o Ulster para o oeste de Escocia, até os viquingos noruegueses que conquistaron a área cara ao ano 1000.

A illa de Gigha sitúase en fronte a Kintyre. A localidade máis grande da zona é Campbeltown (a uns 9&nbsp;km do Mull por estrada), que ostenta o título de "Burgo Real" dende mediados do século XVIII.  

A economía da zona baséase tradicionalmente na pesca e a agricultura, aínda que Campbeltown gañouse tamén unha reputación polo seu whisky de malte, en especial o seu premiado *Springbank*.

## Notas 
## Véxase tamén 
### Outros artigos 
* Argyll
* Mull of Kintyre

### Ligazóns externas 
*Páxina con información sobre Kintyre 
*Páxina oficial para visitantes de Kintyre
Men Rodriguiz Tenoiro

**Men Rodriguiz Tenoiro** (tamén Men Rodriguiz Tenoiro ou Tenoyrio) foi un nobre e trobador do século XIII e comezos do século XIV, activo nas cortes de Afonso X e Sancho IV.

## Traxectoria 
Aínda que naceu en Castela, a súa familia provén de Pontevedra. Carolina Michaëlis propón que a súa liñaxe procede de Afonso IX. As seis atribuídas son cinco cantigas de amor e unha de escarnio.&nbsp; 

## Notas
Picandon

**Picandon** foi un xograr ao servizo do trobador italiano Sordello. A súa participación no escola trobadoresca galego-portuguesa demóstrase por unha tenzón con Johan Soarez Coelho.
Tratado de York

O **Tratado de York** foi asinado en 1237 por Henrique III de Inglaterra e Alexandre II de Escocia. Este tratado marcaba a situación da fronteira de Inglaterra e Escocia que segue imperando, con lixeiras modificacións, na actualidade, sinalando o Fiorde de Solway (no oeste) e o Río Tweed (no leste) como límites naturais entre ambos os dous reinos. Tralo asinamento deste tratado, Alexandre II abandonou definitivamente as aspiracións escocesas a dominar as rexións de Northumbria e Cumbria.
Garcia Martinz

**Garcia Martinz** (ou Martins) foi un trobador do século XIII, activo na corte de Afonso X.

## Traxectoria 
Non quedan datos biográficos, este feito, unido á escasa produción conservada e ao común do nome, impiden determinar a súa procedencia. Polo tanto, puido ser calquera dos Garcia Martinz documentados, durante o século XIII, en Portugal, Galicia e Castela.&nbsp; A vinculación con Pero da Ponte sitúano na corte de Afonso X.

## Obra 
Tan só consérvase unha tensón de amor con Pero da Ponte.

## Notas 
## Véxase tamén 
### Bibliografía 
*
Umberto Tozzi

**Umberto Tozzi**, nado en Turín o 4 de marzo de 1952, é un cantante italiano.

## Biografía 
Nado en Turín, os seus pais eran emigrantes orixinarios de Rodi Garganico. É o irmán máis novo de Franco Tozzi, cantante de discreta popularidade dos anos 60, co que comezou a dar os seus primeiros pasos a nivel musical, facendo de guitarrista do grupo que o acompañaba nas xiras.

En 1968, ós 16 anos, formou parte de Off Sound, un grupo rockeiro de Turín. En Milán coñeceu a Adriano Pappalardo e forman un grupo de 13 persoas que recorren toda Italia co seu espectáculo musical.

## Os anos setenta 
En 1974 obtivo o seu primeiro éxito co tema "Un corpo un'anima", escrita con Damiano Dattoli, que despois foi interpretada por Wess e Dori Ghezzi, que ese ano gañaron o concurso "Canzonissima". Co mesmo Dattoli e Massimo Luca formou o grupo I Data, que iniciou o seu camiño co álbum *Strada bianca* (o seu único disco) lanzado pola casa discográfica de Lucio Battisti, que logrou vender moi poucas copias.
Alberto Lleras Camargo

**Alberto Lleras Camargo**, nado en 1906 e finado en 1990 foi un xornalista, diplomático e político que chegou a presidente de Colombia en dúas ocasións: de 1945 a 1946 e entre 1958 e 1962. Tamén foi presidente da extinta Unión Panamericana (1947-1948) e da Organización de Estados Americanos - OEA (1948-1954)
Lingua zulú

O **zulú** (en zulú, *isiZulu*) é unha lingua africana da familia nguni, que pertence ao grupo bantú, falada pola xente do pobo zulú. Fálana uns 10 millóns de persoas, que nun 95% viven en Suráfrica, onde é un dos 11 idiomas africanos oficiais desde 1994 e fálao o 25% da poboación. Ensínase en zulú na educación primaria e secundaria e tamén se editan libros e revistas.

## Distribución xeográfica 
O zulú fálase nas provincias de KwaZulu-Natal (81% dos habitantes), Mpumalanga (26%) e Gauteng (21%). Tamén se fala noutros países africanos, como Lesotho e Eswatini. As linguas ndebele do norte, falada en Zimbabwe, e swazi e máis a fala nguni de Malawi son moi próximas ao zulú. O xhosa, lingua predominante no Cabo Oriental, e o zulú son mutuamente intelixíbeis.

## Normativa 
En 1859 apareceu a primeira gramática da lingua zulú.

Actualmente a institución encargada de regular a lingua escrita é o *Zulu Language Board" (Instituto da Lingua Zulú) de KwaZulu-Natal.

## Fonoloxía 
* Ten 7 sons vocálicos: os 5 fonemas simples [a], [e], [i], [o], [u], ademais do *e* neutro e o *o* aberto.
* Dúas semivogais ([w], [j]).
* Entre as consoantes son característicos os 15 sons aspirados ou nasalizados denominados clics.
* É unha lingua tonal, o que implica que o significado dunha palabra depende do ton con que se pronuncie.

## Algúns aspectos gramaticais 
* A orde da frase é tipo SVO: suxeito + verbo + obxecto (complemento).
* Morfoloxicamente é unha lingua aglutinante.
* O substantivo consta de prefixo e radical: hai 15 prefixos diferentes, 13 dos cales se usan actualmente e os outros dous son arcaísmos. O plural expresase cun prefixo, por exemplo: *inja* "can" – *izinja* "cans".
* Verbo:
** No tempo de presente, os verbos regulares acaban en **-a**: *sebenz**a*** "eu traballo".
** No tempo pasado, o verbo acaba en **-e**: *umlimi ulim**e** izinsimu* "O labrador cultiva os campos". 
** O futuro indícase coa partícula **zo** infixada no verbo: *Abafundi ba**zo**funda amabhuku* "Os estudantes lerán os libros".

## Notas 
## Véxase tamén 
### Outros artigos 
* Wikipedia en zulú
### Bibliografía 
* Doke, C.M. (1947) *Text-book of Zulu grammar*. Londres: Longmans, Green e Co.
* Wilkes, Arnett, *Teach Yourself Zulu*. ISBN 0-07-143442-9
* Nyembezi, C.L.S. (1957) *Learn Zulu*. Pietermaritzburg: Shuter & Shooter. ISBN 0-7960-0237-1
* Nyembezi, C.L.S. (1970) *Learn More Zulu*. Pietermaritzburg: Shuter & Shooter. ISBN 0-7960-0278-9
* Doke, C.M. (1958) *Zulu-English Vocabulary*. Johannesburg: Witwatersrand University Press. ISBN 0-85494-009-X
* Dent, G.R. e Nyembezi, C.L.S. (1959) *Compact Zulu Dictionary*. Pietermaritzburg: Shuter & Shooter. ISBN 0-7960-0760-8
* Dent, G.R. e Nyembezi, C.L.S. (1969) *Scholar's Zulu Dictionary*. Pietermaritzburg: Shuter & Shooter. ISBN 0-7960-0718-7
* Doke, C.M. (1953) *Zulu-English Dictionary''. Johannesburg: Witwatersrand University Press. ISBN 1-86814-160-8

### Ligazóns externas 
* Ethnologue
* Linguas surafricanas -- zulú
* Sifunda isiZulu!
* Funda Manje!
* isiZulu.net Zulu - English Dicionario Online
* Isolezwe
Zimnie zametki o letnikh vpechlatleniyakh

***Notas de inverno sobre impresións de verán*** (en ruso *Зимние заметки о летних впечатлениях*, *Zimnie zametki o letnikh vpechlatleniyakh*) é un ensaio de Fiodor Dostoievski que recolle as sensacións experimentadas polo seu autor durante a viaxe que realizou durante dous meses e medio no verán de 1862 por varias cidades da Europa central e occidental: Berlín, París, Londres, Xenebra, Florencia, Milán e Viena, entre outras.
## Historia e características 
A recompilación de lembranzas, que consta de oito capítulos, foi publicada no número correspondente a febreiro de 1863 da revista Tempo (Vremya), editada en San Petersburgo polo propio Fiodor e o seu irmán Mijail.

A viaxe obedecía, segundo Dostoievski, ao desexo de consultar con médicos especialistas os seus problemas de epilepsia; pero tamén o impulsaba a súa obsesión por probar sorte nas ruletas dos casinos alemáns e o seu afán por coñecer de primeira man as principais capitais europeas pois nunca saíra do seu país.

Trátase dun relato máis sobre as xentes e as formas de vida que sobre os lugares, polos que o autor apenas amosa interese. París e Londres son as cidades que máis chaman a atención do novelista e ás que lles dedica máis páxinas no libro. A súa visión da capital británica é especialmente crítica e pesimista, ataca o arraigado materialismo que alí atopa ademais da pobreza e miseria dos nenos que ve polas rúas, en flagrante contraste co elegantísimo Palacio de Cristal que se erguera un ano antes para a Exposición Internacional.

*Notas de inverno sobre impresións de verán* ten unha grande importancia no panorama xeral da obra de Dostoievski pois adianta algúns dos temas e ideas das súas futuras grandes novelas e amosa tamén o grande efecto que o contacto coa sociedade occidental causou na súa mentalidade, un contacto que veu a reforzar o seu rexeitamento cara calquera fórmula racionalista que quixera deixar de lado a parte espiritual e relixiosa do ser humano.
O misterio do barco perdido

***O misterio do barco perdido*** é unha novela policial de Carlos González Reigosa, publicada en 1988. É a segunda entrega da saga do detective Nivardo Castro xunto co xornalista Carlos Conde.

## Trama 
Ó detective Nivardo Castro encárganlle que investigue a desaparición do "Cadanseu", un barco pesqueiro que se supón naufragado no océano fronte ó Sáhara. Malia que non se descobre resto del nin dos seus tripulantes, o armador quere investigar o asunto porque o seu fillo ía no barco.

Nivardo pídelle axuda ó seu amigo Carlos Conde, xornalista. Tras pasar polas illas Canarias e por Madrid, comezarán un periplo maior, indo a Exipto e a Beirut, onde coñecerán desde dentro o tráfico internacional de armas e as loitas internas entre diferentes faccións, así como a trepidante actividade dos taxistas fronte á calma dos agricultores das beiras do río Nilo.

Logo de estar no medio dunha dura batalla con rifles de asalto, da que escapan de milagre, descobren que foron utilizados por un home poderoso. Sexa un triunfo ou sexa un fracaso, acaban descubrindo que o seu traballo está feito.

## Véxase tamén 
### Ligazóns externas 
Ficha de xerais
Francisco Blanco (homónimos)

O nome de **Francisco Blanco** pode referirse a:

***Francisco Blanco Salcedo**, relixioso galego, bispo católico de Ourense e arcebispo de Santiago (1512-1581);
***Francisco Blanco**, misioneiro católico galego (1570-1597);
***Francisco Blanco**, escritor galego;
***Francisco Blanco González**, político galego, alcalde de Baiona;
***Francisco Blanco Nájera**, relixioso galego, bispo católico de Ourense (1889-1952).
Campamento romano

[miniatura|250px|Restos dun castrum en [Israel.]] 
No Imperio Romano, un **castrum** (plural *castra*, unha fortaleza) era un campo militar romano usado polas lexións romanas. Orixinalmente era unha fortificación celta que semellaba un castelo rodeado dunha muralla circular na cima dun outeiro. Os romanos usaron logo o termo para designaren os seus campos militares, que eran rectangulares.

## Historia 
[miniatura|250px|Campamento romano de [Aquis Querquennis, nos Baños de Bande.]]
Os campos romanos sempre foron edificados acorde a un certo modelo, con dous pasos principais que se cruzaban: o "Cardo Maximus", estendéndose ao norte e ao sur, e o "Decumanus Maximus" ao leste e ao oeste, dividindo o campo en catro partes iguais. As avenidas acababan en catro portais. O forum situábase na intersección do Cardo Maximus e o Decumanus Maximus.

O resto das rúas e construcións achábanse paralelas ás principais, as cales formaban un patrón de cuadrícula que se utiliza moito nas cidades.

Varios poboados en Europa xurdiron a partir de campos militares romanos e ata o día de hoxe mostran trazos dos seus modelos orixinais (por exemplo Castres en Francia, Barcelona e Lugo en España).

O **Castrum** foi a base do modelo empregado polos colonos españois en América, o "taboleiro" de 7 mazás de 100 m por lado cunha Praza de Armas no centro preto dun río e dun outeiro defendible, seguindo estritas normas impostas pola monarquía española para a fundación de novas cidades no Novo Mundo.

Moitos pobos de Inglaterra aínda manteñen derivados da palabra *castra* nos seus nomes (Lancaster, Chester e Manchester, por exemplo).

## Véxase tamén 
### Outros artigos 
* Aquis Querquennis, campamento romano nos Baños de Bande.
* A Ciadella, campamento romano en Sobrado.
* Lexión romana
Mesa de Forzas Políticas Galegas

A **Mesa de Forzas Políticas Galegas** (MFPG) foi unha plataforma política que pretendía unir o nacionalismo galego para dotar a Galicia de forzas políticas propias que exerceran a hexemonía política no país para conseguir a soberanía nacional. Formouse o 11 de xuño de 1980 e dela formaban parte do PSG, AN-PG e a UPG, sen implicar ningún tipo de unidade orgánica. A MFPG manifestouse en contra da Constitución española, do Estatuto de Autonomía, da entrada de España no Mercado Común e na OTAN e traballou para conseguir a unidade dos sindicatos nacionalistas que deu lugar á INTG.
## Historia 
A súa orixe está nas xuntanzas que a iniciativa do PSG se celebraron entre esta e as forzas que compuñan o BNPG e Unidade Galega. Finalmente o Partido Galeguista e o Partido Obreiro Galego rexeitan formar parte dela. A formación da MFPG supuxo a fin do histórico enfrontamento entre a UPG e o PSG.

## Véxase tamén 
### Bibliografía 
* Miguel Anxo Fernández Baz, *A formación do nacionalismo galego contemporáneo (1963-1984)*, Laiovento, 2003
Dependencia da Coroa británica

miniatura|250px|dereita
[miniatura|100px|dereita|[Guernsey]] 
[miniatura|100px|dereita|[Illa de Jersey|Jersey]] 
[miniatura|100px|dereita|[Illa de Man]] 
Unha **Dependencia da Coroa británica** (*Crown Dependency*, en inglés), é un territorio semi-independente que está controlado baixo soberanía do Monarca do Reino Unido, pero que non forma parte do Reino Unido de Gran Bretaña e Irlanda do Norte.

O grao de autonomía é ata máis elevado que o que poida ter un estado dentro dunha federación. As Dependencias da Coroa teñen moedas, matrículas, servizos postais etc., de seu.

[miniatura|esquerda|200px|[Matrícula (automóbiles)|Matrícula propia dun automóbil da Illa de Man]]
Río Tweed

O **río Tweed** (ou *Uisge Thuaidh* en gaélico) é un río existente na rexión de Escocia, no Reino Unido, que ten unha lonxitude total de 156&nbsp;km, sendo o undécimo río pola súa lonxitude de todo o Reino Unido e o cuarto de Escocia. O río Tweed atravesa completamente a rexión dos Scottish Borders.

O río ten o seu nacemento no lugar coñecido como *Tweed´s well*, recollendo e drenando as augas de todo o conxunto da zona dos *Borders*. A parte máis meridional do seu curso é a que marca a fronteira de Escocia con Inglaterra (concretamente con Northumberland) ao longo dun total de 27&nbsp;km, nas proximidades da cidade de Berwick-upon-Tweed. O río remata o seu curso no mar do Norte. Por outra banda, o río Tweed é un dos grandes ríos salmoneiros de Escocia.

As principais cidades atravesadas polo Tweed desde o seu nacemento ata a súa desembocadura son Peebles, Galashiels, Melrose, Kelso, Coldstream e Berwick-upon-Tweed, lugar onde finalmente o río desemboca no mar do Norte.

## Véxase tamén 
### Outros artigos 
* Xeografía de Escocia
* Tay
* Clyde
* Spey
* Fronteira angloescocesa
Gómez García

**Gómez García** ou **Gómez García de Toledo** foi un clérigo e trobador castelán do século XIII.

## Traxectoria 
Naceu en Toledo e pertence á familia dos Sotomayor. Sábese que tivo, polo menos, dous irmáns (*Alfonso García* e *María García*). Ocupou os cargos de privado do infante Sancho, abade de Valladolid e notario do reino de León. Tomou parte a favor de Sancho IV nas súas disputas co seu pai Afonso X en 1282 até o falecemento do monarca, momento no que se coroa definitivamente a Sancho IV, alcanzando o seu maior poder político até ser considerado como o auténtico privado do rei por estudosos como Mercedes Gaibrois.

## Obra 
Consérvanse dúas cantigas de amor recollidas tanto no Cancioneiro da Biblioteca Nacional de Lisboa como no Cancioneiro da Biblioteca Vaticana.

## Notas
Illiña de Forvik

A **illiña de Forvik** (en inglés **Forewick Holm** ou **Forvik Island**, ou mesmo **Fårvik**), é unha pequena illiña das Shetland, ao norte de Escocia, que en xuño de 2008 declarou a súa independencia do Reino Unido.

## Localización
A illiña de Forvik está situada ao suroeste do arquipélago das Shetland, a uns 200 metros ao sur da illa de Papa, e a uns 1'5&nbsp;km ao norte da península de Sandness, na parte central da illa Shetland, no que se coñece como estreito de Papa.

## Xeografía
A illiña mide aproximadamente unha hectárea. Ten unha forma bastante regular, cunha costa sur e oeste de perigosos baixíos e unha costa redondeada nororiental de cantís. O acceso por mar non é sinxelo e só é posíbel na preamar.

## Historia
Non existen apenas informacións sobre o poboamento da illiña. Na actualidade é propiedade do seu único habitante, Stuart Hill, chamado Captain Calamity, que está a edificar o primeiro poboamento. En xuño de 2008 proclamou que a illiña de Forvik pasaba a ser unha dependencia da Coroa británica, isto é, fóra da tutela do goberno de Londres, pero beneficiándose do status común das dependencias británicas, como as bailías de Guernsey e de Jersey, por exemplo, con múltiples vantaxes fiscais e de autogoberno. Unha fonte non identificada do ministerio de Xustiza británico negoulle viabilidade xurídica á independencia.

## Notas 
## Véxase tamén
### Ligazóns externas
* Artigo sobre a illiña de Forvik na Shetlopedia, unha Wikipedia das illas Shetland.
* Forvik Declaración de Independencia de Stuart Hill
Rockall

**Rockall** é un pequeno farallón rochoso situado no océano Atlántico norte a máis de 300 km do territorio máis próximo, tamén coñecido polos mariñeiros galegos como **O Con**. Pertence ao Reino Unido. Ten un diámetro de 27 m de ancho e unha altura duns 23 m, e posúe unha área actualmente emerxida de 570 m². Este pequeno illote adoita ser cuberto polas grandes ondas provocadas polas treboadas, especialmente no inverno. É o cumio dun volcán extinto.

## Toponimia 
miniatura|upright|Localización de Rockall|esquerda
Segundo as fontes británicas o nome deste estratéxico illote deriva do gaélico escocés *Sgeir* (rocha no mar) e *Rocail* (rasgada), transcripto logo polos ingleses como "*Roaring Rock*" (en inglés: "Rocha ruxinte"), quedando finalmente a palabra gaélica *rocail* transformada en Rockall.

## Importancia 
[miniatura|[Farallón Rockall|esquerda]]
A súa importancia radica en que o Reino Unido, aínda que o illote non posúe unha zona económica exclusiva, reivindica para si o dereito sobre os recursos do leito submarino ao redor do farallón. Con todo esa reivindicación choca coas peticións sobre o mesmo territorio por parte de Islandia, Illas Faroe (Dinamarca) e Irlanda.

En 1997 a organización Greenpeace ocupou o illote en protesta pola exploración de xacementos petrolíferos por parte dos británicos. Cambiaron o seu nome a *Waveland* e proclamaron a súa independencia como un novo Estado. O goberno británico limitouse a autorizar a súa permanencia na rocha. O experimento durou ata 1999 no que colapsou por falta de fondos. Durante ese período chegou a ocuparse a rocha durante 42 días seguidos o que constitúe a marca de permanencia no illote. Nun número da revista Bravú, debuxantes e arquitectos galegos, como Manuel Gallego Jorreto, propuxeron embaixadas galegas simbólicas de Galiza no mundo, entre elas un tríscele de granito en **Rockall**, como solidariedade con outro "país global".

O 8 de febreiro de 2000, o barco oceanográfico inglés R.S.S. Discovery rexistrou unha onda de 29.1 metros, a maior onda medida ata o momento. O feito sucedeu nas proximidades do illote de Rockall durante un temporal con ventos de forza 9 e ondas de 18 metros de altura media.

En setembro de 2007 o estado británico deu a coñecer a súa pretensión de estender a soberanía sobre a área marítima ao redor de Rockall ata 350 millas náuticas (563,3&nbsp;km).

## Notas 
## Véxase tamén 
* Con (rocha)
* Farallón
* Illa
* Illote
* Micronación
* Rocabarraigh
José Figueres Ferrer

**José María Hipólito Figueres Ferrer**, nado en San Ramón (Alajuela) o 25 de setembro de 1906 e finado en San Xosé o 8 de xuño de 1990, foi un enxeñeiro, propietario rural e político de Costa Rica.

## Traxectoria
Foi o presidente de  Costa Rica en tres ocasións: entre 1948 e 1949, entre 1953 e 1958, e entre 1970 e 1974.
Mercedes Roldós

**Mercedes Roldós Caballero**, nada en Mugardos o 6 de marzo do 1956, é unha médica e política galega.

## Traxectoria 
Licenciada en Medicina e Cirurxía e especialista en bioquímica clínica, traballaba como doutora do hospital universitario de Gran Canaria ata a súa entrada na política. Militante do Partido Popular, foi elixida deputada en 1999 por esta formación no Parlamento das Canarias, en representación de Gran Canaria. En 2003 repetiu escano, e ademais foi voceira de Sanidade da súa formación, ata que nas eleccións españolas de 2004 resultou escollida deputada polo Partido Popular. En 2007 abandonou o Congreso dos Deputados tras ser elixida novamente deputada no Parlamento das Canarias na súa VII e VIII Lexislatura, ocupando o cargo de Conselleira de Sanidade do Goberno das Canarias (formado por Coalición Canaria e Partido Popular) entre o 2007 e o 2010. Foi tamén senadora pola Comunidade Autónoma das Canarias entre 2015 e 2016. O 16 de decembro do 2016 o Consello de Ministros noméaa Delegada do Goberno nas Canarias, cargo que ocupa actualmente e no que substitúe a Enrique Hernández Bento.

É membro da Sociedade Española de Biopatoloxía.
Anel (homónimos)

O termo **anel** adoita referirse a algo en forma de circunferencia, pódese referirise a:
* Anel: aro que se leva como adorno nos dedos da man (sortella) ou serve para pendurar algo (argola).
** Anel Único: instrumento de dominio da novela de Tolkien *O Señor dos Aneis*.
** Anel de Claddagh: anel tradicional irlandés entregado como símbolo de amizade ou como arra nupcial.
** Aneis olímpicos: un dos símbolos olímpicos.
* En xeometría pódese referir a unha coroa circular.
* En matemáticas, un anel é unha estrutura alxébrica.
* En micoloxía, un  anel ou *annulus*, é unha estrutura que presenta ás veces o pé dos cogomelos.
* En zooloxía, un anel, é cada un dos segmentos en que está dividido o corpo dos artrópodos e dalgúns vermes. 
* En botánica, un anel é cada un dos círculos concéntricos que forman o tronco dunha árbore. 
* En astronomía, un anel é a formación que arrodea un planeta e xira arredor del, coma os aneis de Saturno. 
* En química, un anel é unha representación poligonal dunha cadea pechada de átomos nunha molécula. Anel aromático. 
* En lingüística, un anel é un signo diacrítico con forma de círculo (°).
As dez pragas de Exipto

miniatura|Augaforte ilustrando a primeira praga (1775-1779)
**As dez pragas de Exipto** (מכות מצרים ou Makot Mitzrayim) tamén coñecidas coma "**As dez pragas**" ou "**As pragas bíblicas**" son unha serie de desgrazas coas que, segundo o Antigo Testamento e a Torá, Deus castigou ós exipcios para que o faraón deixara marchar ós hebreos de Exipto.

A narración aparece no segundo libro do Antigo Testamento e da Torá, o *Éxodo* (en hebreo, *Shemot*). Este libro narra como Moisés e Aarón advirten ó faraón que, se non libera ó seu pobo, Deus castigaríaos con dez grandes pragas que caerían sobre Exipto. De acordo co relato, só despois dos grandes sufrimentos, o faraón autorizounos a abandonar Exipto.

## Clasificación das pragas 
Pódense dividir estas pragas segundo quen as padeceu:

### Pragas sufridas por israelitas e exipcios 
* Aarón estende a súa man sobre as augas de Exipto e as ras cubriron a terra de Exipto. 
* Aarón golpea co caxato a terra e todo o po do país convértese en piollos.

### Pragas sufridas exclusivamente polos exipcios 
* Aarón golpea coa vara o río Nilo e converte a auga en sangue.
* Toda clase de insectos invade o país.
* Cae unha terrible peste sobre o gando dos exipcios.
* Aarón recolle cinza dun forno e Moisés espárcea cara ao ceo diante do faraón, causando úlceras ós exipcios.
* Cae do ceo unha gran treboada de sarabia e lume.
* As lagostas arrasan os cultivos dos exipcios.
* As tebras cobren o ceo de Exipto durante tres días.
* Morte dos primoxénitos de todos os exipcios e tamén dos do gando. Os hebreos identificáronse sacrificando un año dun ano de idade e marcando a porta das súas casas co seu sangue, para que a praga non os atacara pola noite.
Centro de Interpretación da Lagoa de Antela

O **Centro de Interpretación da Lagoa de Antela**, dependente do Concello de Sandiás, máis coñecido como A Casa da Lagoa, é un centro de estudo da lagoa de Antela, situado no centro da vila de Sandiás, nunha antiga casa labrega rehabilitada, no que era a antiga marxe noroeste da lagoa de Antela.
## Funcionamento
miniatura|300px|Canle da lagoa de Antela no 2006.
O concello de Sandiás púxoo en marcha tras ser aprobada unha iniciativa Leader II Val da Limia, de dinamización dos núcleos rurais con propostas culturais. No centro atópase unha exposición sobre a historia da lagoa e as areeiras recuperadas na actualidade. Tamén existen cámaras teledirixidas para observar o que está a acontecer nos espazos húmidos, así como audivisuais sobre a lagoa de Antela, o patrimonio histórico-artístico da zona e sobre as areeiras recuperadas medioambientalmente.

## Véxase tamén
### Ligazóns externas
*Ficha de Turgalicia sobre o centro
Zabrze

**Zabrze** [ˈzabʒɛ] (en alemán *Hindenburg*) é unha cidade de Polonia, do voivodato de Silesia na parte sur do país, sita a uns 150&nbsp;km ao sueste de Wrocław e arredor de 90&nbsp;km ao noroeste de Cracovia. É un importante centro industrial (mineiría, siderurxia e maquinaria). A súa poboación, en xuño de 2007, era de 189.656 habitantes.

## Historia 
En 1242, o nome de Zabrze é mencionado por vez primeira na documentación. Nos séculos seguintes a localidade pertencería ao Estado de Piast, a Bohemia, aos Habsburgo e mais a Prusia.

Até 1873 Zabrze foi un concello rural pertencente ao distrito de Opole, na provincia prusiana de Silesia; tornouse por aquela na cabeceira dunha comarca que levaba o seu nome, degallada da comarca de Beuthen. Logo da disolución da provincia en novembro de 1919, o distrito de Opole formou unha provincia diferenciada co nome de Alta Silesia. Entre 1915 e 1945, Zabrze, que pertencía a Alemaña, levou o nome de Hindenburg O.S. (é dicir, Oberschlesien ou Alta Silesia), en homenaxe ao mariscal Hindenburg, nome que aínda é utilizado pola minoría alemá de Polonia.

O 1 de outubro de 1922 o antigo concello rural de Hindenburg O.S. recibiu o rango de cidade, consonte as regras estabelecidas o 30 de maio de 1853 para as seis provincias orientais do reino de Prusia. O 1 de xaneiro de 1927 a comarca de Hindenburg O.S foi derrogada e o concello urbano de Hindenburg O.S. conformou co resto da comarca unha nova comarca urbana, aínda que sen incluír o concello rural de Sosnitza.
miniatura|esquerda|230px|Zabrze: rúa Wolnosci.

O 1 de abril de 1938 as antigas provincias prusianas da Baixa e da Alta Silesia foron reunificadas de novo nunha soa provincia de Silesia, mais para volver á antiga división outra vez, o 18 de xaneiro de 1941. Hindenburg O.S., entre tanto, xa non pertenceu ao distrito d'Opole, senón ao de Katowice e pasou a formar parte de novo da Alta Silesia.

Na primavera de 1945, a cidade foi ocupada polo Exército Vermello e foi traspasada moi logo á administración polaca.

## Deportes 
O Gornik Zabrze é o equipo fútbol de Zabrze. Ten a mellor marca do campionato polaco que obtivo en 14 ocasións.
José Napoleón Duarte

**José Napoleón Duarte Fuentes**, nado en San Salvador o 23 de novembro de 1925 e finado na mesma cidade o 23 de febreiro de 1990, foi un enxeñeiro civil, profesor e político. Foi o presidente do Salvador entre 1984 e 1989.

## Traxectoria 
Estudou no Liceo Salvadoreño e máis tarde na Universidade de Notre Dáme, en Indiana, Estados Unidos onde se graduou como Enxeñeiro Civil. De volta ao seu país exerceu como profesor de Cálculo Estrutural na Facultade de Enxeñería civil da Universidade do Salvador. Cursou estudos de Ciencias políticas en diferentes universidades europeas e foi alcalde de San Salvador de 1964 a 1970.

### Carreira política 
Fundou o Partido Demócrata Cristián, sendo primeiro secretario xeral e desde 1972 presidente. Este mesmo ano foi candidato á presidencia da República pola Unión Nacional Opositora, perdeu por pouca marxe contra o coronel Arturo Armando Molina. Duarte foi arrestado logo de participar activamente nun golpe de estado para evitar que o seu adversario asumise a presidencia e viuse obrigado a exiliarse en Venezuela, onde sería elixido vicepresidente da Unión Mundial Demócrata Cristiá e máis tarde, presidente da Organización Demócrata Cristiá de América.

En 1979 tras o derrocamento do xeneral Carlos Humberto Romero regresou ao Salvador. Entre marzo de 1980 e abril de 1982 foi membro da Xunta Revolucionaria de Goberno. En 1984, foi novamente candidato á presidencia do país polo Partido Demócrata Cristián. Os resultados obrigaron a realizar unha segunda votación entre Duarte e Roberto d'Aubuisson, da que Duarte saíu proclamado presidente electo, e tomou posesión do cargo o 1 de xuño 1984. En 1987, propuxo a Daniel Ortega, entón presidente de Nicaragua, a firma do Plan de paz de Esquipulas, para conseguir a paz en territorio centroamericano. Durante o seu mandato tivo que facer fronte a varios intentos de golpe de estado, dos que puido salvarse grazas ao apoio dos Estados Unidos. Así mesmo sufriu o secuestro da súa filla a mans da guerrilla en 1985.

En xuño de 1989, gravemente enfermo vítima dun proceso canceroso, entregou a presidencia ao seu sucesor Alfredo Cristiani. Foi o primeiro presidente civil do Salvador electo democraticamente desde 1931, e entregou o poder a un sucesor civil tamén electo democraticamente.

Faleceu o 23 de febreiro de 1990.